****

**Tárgy: Partnerségi egyeztetés helyi szabályairól szóló rendelet-tervezet**

**ELŐTERJESZTÉS**

**Csemő Község Képviselő-testületének**

**2017. szeptember 27-én tartandó ülésére**

**Tisztelt Képviselő-testület!**

A településkép védelméről szóló 2016. évi LXXIV. törvény értelmében meg kell alkotni a Településképi Arculati Kézikönyvet és a helyi településképi rendeletet, melyek tartalmi követelményeit és egyeztetési eljárását a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 2016 decemberében módosított 314/2012. (XI. 8.) Korm. rendelet szabályozza.

A rendelet 28-29. §-ai előírják, hogy az önkormányzatnak a véleményeztetést megelőzően rendeletben kell meghatároznia a partnerségi egyeztetés szabályait.

A jelenleg a helyi építési szabályzatban szabályozott településképi előírások (pl. anyaghasználat, tömegformálás, homlokzati kialakítás és a zöldfelületek kialakításának módja) 2017. szeptember 30-a után nem alkalmazhatók, addig meg kell alkotni a településképi rendeletet, melynek előkészítő dokumentuma a határozattal jóváhagyandó Településképi Arculati Kézikönyv.

Mindkét dokumentumot a nyilvánosság bevonásával kell elkészíteni, ehhez a partnerségi szabályzatba be kell építeni a Települési Arculati Kézikönyvre és a településképi rendeletre vonatkozó szabályokat is.

A partnerségi egyeztetés szabályairól szóló rendeletalkotás célja, hogy a településfejlesztési koncepció, az integrált településfejlesztési stratégia és a településrendezési eszközök, valamint a településképi arculati kézikönyv és településkép védelméről szóló rendelet megalkotása során biztosított legyen a partnerek tájékoztatása. Ennek során az önkormányzatnak szabályoznia kell

1. a partnerek tájékoztatásának módját és eszközeit,
2. a partnerek által adott javaslatok, vélemények megadásának módját, határidejét, nyilvántartásuknak módját,
3. az el nem fogadott partnerségi javaslatok, vélemények indokolásának módját, dokumentálásuk nyilvántartási rendjét,
4. az elfogadott koncepció, stratégia, településrendezési eszközök, kézikönyv és településképi rendelet nyilvánosságát biztosító intézkedéseket.

A fentiek alapján kérem a Tisztelt Képviselő-testületet, hogy a rendelet-tervezetet megtárgyalni és elfogadni szíveskedjen.

Csemő, 2017. szeptember 20.

Dr. Lakos Roland

polgármester